钦定古今图书集成/历象汇编/乾象典/第016卷 > 性理会通 > 《洪范皇极内篇》
## 钦定古今图书集成/历象汇编/乾象典/第016卷 > 性理会通 > 《洪范皇极内篇》

“阳者吐气，阴者含气，吐气者施，含气者化。”阳施阴化，
而“人道立矣，万物繁矣。”阳薄阴，则绕而为风；阴囚阳，
则奋而为雷。阳和阴，则为雨为露，阴和阳，则为霜为
雪，阴阳不和，则为戾气。

“阴阳相为首尾者耶？是故阳顺而阴逆，阳长而阴消，
阳进而阴退。顺者吉而逆者凶耶？长者盛而消者衰
耶？进者利而退者钝耶？‘周流不穷，道之体也’”；“失得相
形，事之纪也。”

阴阳非可一言尽也，以清浊言，则清阳而浊阴；以动
静言，则动阳而静阴；以升降言，则升阳而降阴；以奇
偶言，则奇阳而偶阴。小大、高卑，左右，先后、向背，进退
顺逆，丑妍，靡物不尔，无时不然，愈析愈微，愈穷愈细。
阴阳之积，互藏其营；阴阳之气，循环迭至；阴阳之质，
纵横曲直，莫或使之，莫或御之。